[pic] | COMISIA COMUNITĂȚILOR EUROPENE |

Bruxelles, 17.10.2007

COM(2007) 598 final

COMUNICARE A COMISIEI CĂTRE CONSILIU ŞI PARLAMENTUL EUROPEAN

privind pregătirea Conferinţei euromediteraneene de la Lisabona în domeniul afacerilor externe (5-6 noiembrie 2007) Parteneriatul euromediteraneean: intensificarea cooperării regionale în sprijinul păcii, progresului şi dialogului intercultural [SEC(2007) 1309]

COMUNICARE A COMISIEI CĂTRE CONSILIU ŞI PARLAMENTUL EUROPEAN

privind pregătirea Conferinţei euromediteraneene de la Lisabona în domeniul afacerilor externe( 5-6 noiembrie 2007) Parteneriatul euromediteraneean: intensificarea cooperării regionale în sprijinul păcii, progresului şi dialogului intercultural

1. În ciuda conflictului de durată din Orientul Mijlociu, Parteneriatul euromediteraneean a evoluat constant, din 1995 fiind obţinute rezultate remarcabile. După aproape doisprezece ani, Procesul de la Barcelona a devenit un parteneriat regional extins şi cuprinzător. Instituţiile şi reţelele comune, precum Fundaţia Anna Lindh pentru dialog intercultural, Adunarea parlamentară euromediteraneeană, FEMISE (reţeaua de institute de cercetare economică) şi EuroMesco (reţeaua de institute de ştiinţe politice) constituie valori considerabile ale unui parteneriat între 37 de ţări partenere care au în total peste 700 de milioane de cetăţeni. Cu toate acestea, în cadrul dialogului politic şi în domeniul securităţii, conflictele regionale rămân un impediment în calea realizării de progrese pe scară largă în privinţa cooperării multilaterale.

2. La instituirea ei, zona euromediteraneeană a liberului schimb va fi una dintre cele mai mari zone ale liberului schimb din lume. Parteneriatul euromediteraneean este un element-cheie al relaţiilor externe ale Uniunii Europene cu ţările învecinate. Toţi partenerii mediteraneeni consideră că Procesul de la Barcelona este piatra de temelie a relaţiilor lor colective cu UE.

3. În noiembrie 2005, Reuniunea la nivel înalt de la Barcelona a reafirmat obiectivele Declaraţiei de la Barcelona din 1995 şi a adoptat un program de lucru cincinal, precum şi un cod de conduită privind combaterea terorismului. În noiembrie 2006, la Conferinţa euromediteraneeană de la Tampere a miniştrilor afacerilor externe, partenerii euromediteraneeni au convenit asupra unui document în care erau prevăzute concluziile comune şi au adoptat un program de lucru pentru 2007. Acesta se baza în mare măsură pe propunerile prezentate în comunicarea Comisiei din 25 octombrie 2006. Obiectivul prezentei comunicări este de a pregăti următoarea reuniune ministerială din cadrul preşedinţiei portugheze, de a trece în revistă progresele înregistrate în punerea în aplicare a programului de lucru convenit la Tampere şi de a prezenta propuneri pentru 2008.

4. Comisia salută iniţiativele recente privind consolidarea relaţiilor cu partenerii noştri mediteraneeni. Propunerile privind crearea unei uniuni mediteraneene pot mobiliza reînnoirea voinţei politice în Europa şi în ţările din sudul Mediteranei, în vederea întăririi parteneriatului dintre Europa şi ţările din sudul Mediteranei. Următoarea conferinţă euromediteraneeană în domeniul afacerilor externe va reprezenta o ocazie excelentă pentru a discuta modul în care poate fi pusă în aplicare această iniţiativă şi în care poate fi creată o sinergie între aceasta, pe de o parte, şi Parteneriatul euromediteraneean şi politica europeană de vecinătate, pe de altă parte. Pentru Comisie este esenţial ca Uniunea Europeană şi instituţiile europene să se implice total în acest efort colectiv.

5. 2007 a fost un an plin pentru Parteneriatul euromediteraneean. Munca desfăşurată în cadrul celor trei capitole de cooperare (dialogul politic, cooperarea economică şi dimensiunea culturală şi umană) a fost remarcabilă. La Reuniunea ministerială de la Tampere, partenerii au convenit asupra a 21 de iniţiative concrete, dintre care majoritatea fie au fost deja puse în aplicare, fie vor fi realizate înainte de sfârşitul anului 2007. De la adoptarea Concluziilor de la Tampere, dialogul politic bilateral purtat în cadrul politicii europene de vecinătate a continuat să contribuie la consolidarea progreselor privind realizarea cooperării regionale în multe domenii.

PROPUNERI şI OBIECTIVE PENTRU 2008

6. 2008 va fi un an important din punctul de vedere al punerii în aplicare a priorităţilor stabilite la Reuniunea la nivel înalt de la Barcelona. Se aşteaptă înregistrarea de progrese semnificative în punerea în aplicare a unei serii de iniţiative adoptate în anii anteriori, în special a Iniţiativei Orizont 2020 privind depoluarea Mediteranei, precum şi noi acţiuni în programul adoptat la Reuniunea ministerială privind rolul femeilor în societate. Tot în 2008, partenerii Euro-Med vor lansa cinci iniţiative majore pentru a consolida parteneriatul şi a-l extinde la alte domenii. Acestea sunt:

7. Organizarea unei Reuniuni ministeriale euromediteraneene privind cultura;

8. Organizarea primei Reuniuni ministeriale euromediteraneene privind ocuparea forţei de muncă şi afacerile sociale;

9. Prima Reuniune ministerială euromediteraneeană privind turismul;

10. Reuniunea ministerială euromediteraneeană privind sănătatea;

11. Lansarea unui parteneriat între Comisie şi administraţiile naţionale ale ţărilor mediteraneene în vederea intensificării detaşării şi schimbului de funcţionari şi stagiari.

12. În afara acestor iniţiative, parteneriatul îşi va continua munca în alte domenii importante, precum:

13. societatea informaţională, prin organizarea celei de-a doua reuniuni a miniştrilor Euro-Med în acest domeniu;

14. organizarea conferinţei anuale FIPEM;

15. cea de-a patra conferinţă ministerială euromediteraneeană ECOFIN;

16. reuniunile miniştrilor comerţului;

17. conferinţa privind cooperarea industrială;

18. reuniunea miniştrilor afacerilor externe, care va avea loc spre sfârşitul anului 2008.

Noi iniţiative

Consolidarea fundaţiei Anna Lindh şi promovarea dialogului intercultural

19. Reuniunea ministerială euromediteraneeană privind cultura şi dialogul cultural din 2008 va reprezenta un eveniment important, menit să permită partenerilor să stabilească orientările politice pentru activităţile viitoare ale fundaţiei. Comisia propune să se acorde o vizibilitate specială acestei reuniuni prin intermediul evenimentelor din ţările euromediteraneene partenere, pentru a promova dialogul intercultural şi diversitatea şi pentru ca fundaţia Anna Lindh să devină mai cunoscută, în calitatea sa de liant între culturile, religiile şi credinţele euromediteraneene. Organizarea unei reuniuni ministeriale euromediteraneene privind dialogul cultural va fi conformă cu decizia Parlamentului European şi a Consiliului European de a desemna anul 2008 „Anul european al dialogului intercultural” (decizia din 18 decembrie 2006). În sinergie cu această decizie, Comisia propune ca, la reuniunea ministerială de la Lisabona, anul 2008 să fie desemnat „Anul euromediteraneean al dialogului intercultural”.

20. Fundaţia Anna Lindh pentru dialog intercultural a fost inaugurată oficial în aprilie 2005 în Alexandria. După o perioadă iniţială de activitate în care fundaţia s-a impus ca instituţie euromediteraneeană comună dedicată dialogului cultural, partenerii vor consolida instituţia prin aprobarea noilor statute ale acesteia şi prin desemnarea unei noi conduceri, care îşi va prelua mandatul în aprilie 2008.

21. Audiovizualul, cinematografia, precum şi promovarea patrimoniului cultural sunt mijloace excelente prin intermediul cărora se poate desfăşura dialogul intercultural între ţările mediteraneene şi Europa. Pe baza rezultatelor programelor audiovizuale Euro-Med şi cu sprijinul experţilor europeni şi mediteraneeni, va fi propusă o nouă strategie de impulsionare a sectorului audiovizual mediteraneean în cadrul Reuniunii ministeriale din 2008 privind cultura. În plus, va fi lansat un nou program Patrimoniu, axat pe însuşirea patrimoniului cultural de către populaţia locală, precum şi pe accesul la cunoştinţe despre patrimoniul cultural.

Un nou parteneriat în domeniul turismului

22. Turismul este unul dintre sectoarele economice de mare importanţă în ţările mediteraneene. În 2005, s-a înregistrat sosirea a peste 50 de milioane de turişti în ţările mediteraneene partenere şi, în majoritatea acestora, 50-80% dintre turişti proveneau din state membre ale UE. Uniunea Europeană şi ţările mediteraneene partenere au convenit să organizeze o reuniune ministerială, ce va avea loc în Maroc, ca răspuns la iniţiativa Marocului, Portugaliei şi Sloveniei. Această iniţiativă se bucură de sprijinul total al Comisiei.

Elaborarea unei abordări mai sistematice a cooperării în domeniul ocupării forţei de muncă

23. Crearea de locuri de muncă şi modernizarea pieţelor forţei de muncă sunt unele dintre cele mai presante provocări pentru ţările euromediteraneene partenere. În ciuda diferenţelor semnificative existente între ţări, toţi partenerii trebuie să se adapteze la globalizare şi la un mediu economic care se schimbă cu rapiditate. Reuniunea euromediteraneeană de la Tampere a miniştrilor afacerilor externe „a salutat propunerea de a se organiza în 2007 un Atelier euromediteraneean privind politica în domeniul ocupării forţei de muncă şi măsurile practice de creştere a şanselor de angajare a persoanelor aflate în căutarea unui loc de muncă şi de creare de oportunităţi pentru locuri de muncă decente”. Atelierul „va deschide drumul către o conferinţă ministerială Euro-Med privind ocuparea forţei de muncă, ce va avea loc în 2008”, la care vor participa reprezentanţi ai guvernului, parteneri sociali şi organizaţii internaţionale.

24. Atelierul ce va pregăti conferinţa ministerială Euro-Med privind ocuparea forţei de muncă ar trebui să contribuie la: (a) o mai bună înţelegere a provocărilor întâmpinate de pieţele locurilor de muncă şi de politicile de ocupare a forţei de muncă în contextul globalizării şi schimbărilor demografice şi (b) beneficierea de oportunităţile oferite de schimbul de experienţă şi cele mai bune practici între cei 37 de parteneri. Conferinţa ministerială privind ocuparea forţei de muncă care urmează să aibă loc în a doua jumătate a anului 2008 ar trebui să aibă în vedere elaborarea de iniţiative şi propuneri concrete de promovare a creării de locuri de muncă, a modernizării pieţelor locurilor de muncă şi a locurilor de muncă decente. Dimensiunea de gen a politicilor de ocupare a forţei de muncă ar trebui să fie o prioritate tematică orizontală a conferinţei ministeriale şi a atelierului de pregătire a acesteia. Obiectivul ar fi dezvoltarea dimensiunii sociale a Parteneriatului euromediteraneean, printr-o abordare mai sistematică a cooperării, în conformitate cu obiectivele Reuniunii la nivel înalt de la Barcelona. Partenerii sociali din regiunea euromediteraneeană ar trebui implicaţi în pregătirea conferinţei, eventual prin seminarul privind ocuparea economică a locurilor de muncă şi schimbările economice din primăvara anului 2008.

Către o cooperare sporită privind aspectele legate de sănătate

25. În Concluziile Conferinţei euromediteraneene de la Tampere a miniştrilor afacerilor externe, autorităţile competente erau invitate să organizeze în 2007 un Atelier Euro-Med privind supravegherea şi controlul bolilor transmisibile. Acest atelier va duce la organizarea unei reuniuni a înalţilor funcţionari, ca nouă etapă pregătitoare a Conferinţei ministeriale Euro-Med privind sănătatea.

Sporirea măsurilor de consolidare a parteneriatului

26. Partenerii euromediteraneeni iau în considerare, într-un document care vizează îmbunătăţirea metodelor de lucru ale Parteneriatului mediteraneean, posibilitatea de a invita funcţionari detaşaţi din ţările mediteraneene partenere pentru a-şi aduce contribuţia la munca secretariatului Consiliului. Comisia Europeană are o experienţă îndelungată în ceea ce priveşte schimbul de funcţionari cu statele membre ale UE şi cu celelalte instituţii. Funcţionarii din administraţiile naţionale detaşaţi din state membre ale UE aduc o contribuţie pozitivă la expertiza resurselor umane ale Comisiei. Ca măsură complementară de consolidare a parteneriatului, Comisia se oferă să instituie un parteneriat între Comisie şi administraţiile ţărilor mediteraneene partenere privind schimbul de experienţă profesională. Oferta Comisiei ar urma să includă detaşarea şi schimbul de funcţionari şi stagiari.

CONTINUAREA şI CONSOLIDAREA DOMENIILOR DE ACTIVITATE EXISTENTE

Dialogul politic şi în domeniul securităţii

27. Comisia este un susţinător fervent al dialogului politic la nivel regional euromediteraneean. Parteneriatul euromediteraneean este singurul forum în care toţi partenerii mediteraneeni schimbă puncte de vedere şi se angajează într-un dialog constructiv în ciuda faptului că nu s-au stins conflictele din Orientul Mijlociu şi din alte părţi ale regiunii. Dialogul politic a devenit o temă obişnuită a agendei reuniunilor Euro-Med ale înalţilor funcţionari. Comisia salută propunerea de îmbunătăţire a metodelor de lucru, conform căreia, atunci când este necesar, înalţii funcţionari ar urma să acţioneze ca mecanism de răspuns rapid, propunând organizarea de conferinţe ad-hoc ale miniştrilor afacerilor externe ca răspuns la evoluţia situaţiei din regiune. La rândul său, Consiliul a decis să ofere partenerilor mediteraneeni din cadrul PEV posibilitatea de a se alinia, de la caz la caz, la declaraţiile UE, precum şi la poziţia UE privind problemele legate de PESC.

28. Comisia are convingerea că Adunarea parlamentară euromediteraneeană (APEM) este un atu extrem de valoros al parteneriatului. APEM este cadrul în care reprezentanţii politici îşi pot exprima punctele de vedere referitor la situaţia din regiune, evoluţia Procesului de la Barcelona şi perspectivele politicii europene de vecinătate pentru ţările mediteraneene. Comisia îi va acorda tot sprijinul Greciei, în calitate de ţară care va deţine următoarea preşedinţie a APEM, pentru ca reuniunea din 2008 a adunării să fie o reuşită. Comisia va sprijini, de asemenea, lucrările comitetelor APEM de pregătire a reuniunii Adunării parlamentare euromediteraneene din 2008.

29. Comisia are convingerea că discuţiile utile pe marginea alegerilor din cadrul reuniunilor Euro-Med din 2007 ale înalţilor funcţionari pot fi continuate la nivel de experţi. Organizarea unui seminar la nivel de experţi ar trebui să permită partenerilor să se angajeze într-un schimb de puncte de vedere mai tehnic, pentru a avea în vedere o cooperare practică în acest domeniu între parteneri care doresc să instituie o astfel de cooperare.

Codul de conduită privind combaterea terorismului

30. Comisia consideră că este extrem de important să se continue aprofundarea măsurilor practice de punere în aplicare a Codului de conduită privind combaterea terorismului, convenit de comun acord. Prin urmare, Comisia propune ca în 2008 eforturile să se axeze pe aspecte tehnice, precum consolidarea cooperării internaţionale în materie penală şi întărirea măsurilor de securitate maritimă, inclusiv cu privire la unităţile de transport de marfă. Comisia sugerează organizarea unui atelier Euro-Med cu privire la fiecare din aceste teme, la care să participe organismele internaţionale, agenţiile şi experţii relevanţi.

Către un sistem euromediteraneean de protecţie civilă

31. Creşterea vulnerabilităţii la catastrofele naturale şi provocate de om în multe părţi ale Mediteranei confirmă necesitatea instituirii unor măsuri de siguranţă şi de securitate de mai mare anvergură, spre beneficiul cetăţenilor. În ultimii ani, Comisia a fondat proiectul-pilot EUROMED (1998-2003) şi Programul de tranziţie EUROMED pentru dezvoltarea unui sistem euromediteraneean de reducere, prevenire şi gestionare a catastrofelor naturale şi provocate de om (2005-2008), pentru a consolida şi a creşte capacitatea agenţiilor de protecţie civilă în ţările mediteraneene partenere. Comisia va continua să sprijine această iniţiativă extrem de pertinentă prin adăugarea unei noi etape (Programul EUROMED de prevenire, reducere şi gestionare a catastrofelor naturale şi provocate de om, 2008-2010), care ar trebui să beneficieze de îmbunătăţirea abordării strategice şi de recomandările făcute în cadrul evaluării intermediare a programului de tranziţie.

Activităţile în curs în domeniul serviciilor şi comerţului agricol

32. Negocierile privind serviciile şi dreptul de stabilire s-au bucurat de interes în rândul majorităţii partenerilor de negociere, aceştia asumându-şi angajamente în aceste domenii. Ca urmare a Reuniunii de la Lisabona a miniştrilor comerţului din 22 octombrie, când sunt prevăzute să fie finalizate discuţiile la nivel regional, Comisia va lansa negocieri bilaterale cu o serie de parteneri mediteraneeni care doresc să întreprindă acest demers. Aceste negocieri privind serviciile şi investiţiile bilaterale vor demara la începutul anului 2008 şi se vor încheia până în 2010, într-o perioadă în care ar trebui să se liberalizeze semnificativ serviciile şi stabilirea.

Negocierile între Egipt, Israel şi Maroc privind liberalizarea comerţului agricol, cu produse agricole transformate şi cu produse pescăreşti avansează. Tunisia s-a angajat să iniţieze negocieri înainte de sfârşitul anului 2007. Negocierile între Comisie şi Iordania au fost încheiate în 2005 şi au avut drept rezultat un nivel ridicat de liberalizare reciprocă. Se poartă discuţii şi pe tema acordurilor bilaterale privind recunoaşterea şi protecţia reciproce ale indicaţiilor geografice pentru produsele agricole.

Pescuit

33. Cooperarea dintre Comunitate şi ţările mediteraneene partenere în domeniul gestionării durabile a resurselor de pescuit în Mediterană va fi intensificată, în special în cadrul organismelor regionale relevante (Comisia Generală pentru Pescuit în Marea Mediterană şi Comisia internaţională pentru conservarea tonului de Atlantic), în conformitate cu Declaraţia Conferinţei ministeriale pentru dezvoltarea durabilă a pescuitului în Mediterană, organizată la Veneţia (noiembrie 2003).

Politica maritimă

34. Comisia Europeană a adoptat la 10 octombrie 2007 Comunicarea privind o politică maritimă integrată pentru Uniunea Europeană. În acest context, Comisia identifică Mediterana ca regiune-cheie în ceea ce priveşte cooperarea în vederea gestionării resurselor şi guvernanţei maritime, în baza responsabilităţii comune asupra mărilor pe care Europa o împărtăşeşte cu vecinii săi cei mai apropiaţi. Politica europeană de vecinătate prevede un cadru în care această cooperare poate fi promovată eficient în vederea asigurării coerenţei între acţiunea UE pe plan intern şi acţiunea întreprinsă de vecinii noştri. Ar trebui analizate domeniile prioritare împreună cu partenerii noştri mediteraneeni, iar Comisia va încerca să lanseze acest dialog la nivel ministerial.

Energie şi transporturi

35. Concluziile conferinţei ministeriale de la Marrakech, precum şi comunicarea „Orientări în domeniul transporturilor într-o Europă extinsă” recunosc faptul că instituirea unui sistem de transporturi integrat, sigur şi eficient în zona mediteraneeană este esenţială pentru dezvoltarea stabilităţii regiunii şi intensificarea comerţului interregional. Pentru a avansa în ceea ce priveşte punerea în aplicare a unui astfel de sistem, se propune organizarea (la sfârşitul anului 2007 sau la începutul anului 2008) unei conferinţe la nivel înalt privind transporturile, care se va axa pe două puncte principale: prezentarea Planului de acţiune regional privind transporturile şi măsurile de punere în aplicare a acţiunilor prevăzute de acesta şi extinderea reţelei de transport transeuropean la regiunea mediteraneeană.

36. Grupul de experţi instituit în cadrul Forumului euromediteraneean privind energia se va reuni la Bruxelles la 16 octombrie 2007 pentru a purta discuţii pe tema Programului de acţiuni prioritare pentru cooperarea euromediteraneeană în domeniul energiei în perioada următoare. La sfârşitul anului 2007 sau la începutul anului 2008 va avea loc o reuniune ministerială Euro-Med privind energia, în vederea adoptării programului menţionat anterior.

Orizont 2020

37. Iniţiativa Orizont 2020 privind depoluarea Mediteranei va continua să pună în aplicare măsurile convenite în cadrul calendarului de acţiuni aprobat la a treia reuniune euromediteraneeană a miniştrilor mediului de la Cairo şi propuse la prima întâlnire a comitetului director din iunie 2007. Agenţia Europeană de Mediu se va consulta cu partenerii relevanţi pentru a stabili un sistem de indicatori coerent şi un cadru pentru analize regulate bazate pe indicatori, inclusiv un tablou de bord, pentru a compara şi măsura progresele. Vor fi întreprinse acţiuni de urmărire adecvată a activităţii BEI, pentru a identifica proiectele de importanţă regională care pot beneficia de asistenţă financiară.

38. În 2008, în perioada în care preşedinţia Uniunii Europene va fi deţinută de Franţa, trebuie organizată o reuniune ministerială privind apa. Această conferinţă va avea loc la aproape zece ani de la conferinţa ministerială euromediteraneeană de la Torino din 1999 şi la cinci ani de la lansarea componentei mediteraneene a Iniţiativei UE privind apa. Conferinţa urmează să abordeze aspecte importante ale politicii, referitoare la gestionarea şi protecţia resurselor de apă, precum şi la serviciile aferente acestora.

Cooperarea industrială

39. Următoarea Reuniune ministerială euromediteraneeană privind cooperarea industrială este programată să aibă loc în octombrie 2008. Reuniunea va trece în revistă progresele înregistrate până în prezent şi va defini un program de lucru privind cooperarea industrială pentru 2009-2010.

40. În ceea ce priveşte politicile legate de societatea informaţională, se prevede să se pună accentul pe promovarea unei economii digitale deschise şi competitive, prin intermediul unui cadru de reglementare pentru comunicaţiile electronice care să favorizeze inovarea, investiţiile şi concurenţa. Sistemul de cooperare ar include dezvoltarea serviciilor online de îmbunătăţire a incluziunii sociale şi a serviciilor publice, precum educaţia, sănătatea, transporturile şi calitatea vieţii. Mai mult decât atât, ar creşte participarea ţărilor mediteraneene la partea dedicată TIC a celui de-al şaptelea program-cadru, prin adăugarea de proiecte de interes comun. Recent, au fost lansate două proiecte axate pe cartografierea excelenţei în TIC în ţările mediteraneene partenere (MED-IST şi MAP-IT). Este posibil, de asemenea, ca în viitorul apropiat EUROMEDCONNECT, unul dintre proiectele EUMEDIS, să fie extins. EUROMEDCONNECT a asigurat interconectarea reţelelor de cercetare din zona mediteraneeană şi a servit drept infrastructură de cercetare pentru proiectele comune privind societatea informaţională ale statelor membre ale UE şi ţărilor mediteraneene. Toate aceste noi iniţiative vor fi discutate în cadrul celei de-a doua Conferinţe ministeriale euromediteraneene privind societatea informaţională, care va fi organizată în Egipt în prima parte a anului 2008.

Activităţi în curs privind cooperarea în domeniul statisticii

41. Elaborarea unor statistici fiabile este un factor important în procesul de luare a deciziilor, iar asistenţa tehnică acordată serviciilor de statistică din ţările mediteraneene partenere este furnizată prin programul MEDSTAT II. Acesta este axat pe îmbunătăţirea statisticilor într-o serie de domenii-cheie: agricultură, energie, mediu, comerţ exterior, migrare, conturi naţionale, social (în special în domeniul ocupării forţei de muncă), turism şi transporturi, precum şi pe formarea generală în domeniul statisticii. Programul se va derula până la sfârşitul anului 2008. În 2008, va fi necesară explorarea mecanismelor disponibile care să permită continuarea acordării de sprijin după acea dată dezvoltării capacităţii statistice a ţărilor, în special în domeniile care nu au fost abordate până acum, de exemplu în domeniul serviciilor şi sănătăţii.

Migraţie

42. La 19 noiembrie 2007 partenerii euromediteraneeni se vor întâlni pentru prima oară la nivel ministerial pentru a purta o discuţie cuprinzătoare, integrată şi echilibrată privind problemele legate de migraţie. Apropiata reuniune ministerială euromediteraneeană privind migraţia va fi o bună ocazie de a sublinia valoarea adăugată a cadrului de cooperare regională, punând în acelaşi timp accentul pe necesitatea ca toţi partenerii să continue să înregistreze progrese în ceea ce priveşte atingerea obiectivului strategic de optimizare a beneficiilor sociale şi economice ale migraţiei pentru ţările de origine, tranzit şi destinaţie. Noile iniţiative ale UE de facilitare a gestionării migraţiei legale ar putea fi extrem de relevante pentru partenerii mediteraneeni, de exemplu punerea accentului pe migraţia circulară sau conceptul de parteneriate în domeniul mobilităţii.

Către un spaţiu euromediteraneean al învăţământului superior şi cercetării

43. Pentru a realiza progrese în ceea ce priveşte atingerea obiectivelor Conferinţei ministeriale privind învăţământul superior şi cercetarea ştiinţifică din 2007 de la Cairo, Comitetului de monitorizare a cooperării euromediteraneene în domeniul cercetării şi dezvoltării (COMO) i se va adăuga un grup de experţi al cărui domeniu de activitate îl va reprezenta învăţământul superior. Comisia consideră că aspectele cele mai relevante pentru grupul de experţi sunt introducerea şi punerea în aplicare a unor reforme structurale în ţările mediteraneene partenere, structurate pe trei domenii principale identificate la nivel UE, şi anume schimbări în programa de învăţământ, inclusiv cele prevăzute de Procesul de la Bologna, guvernanţa şi finanţarea. Grupul de experţi va raporta Comitetului Euro-Med cel târziu în al doilea semestru al anului 2008. Comisia sugerează ca primul exerciţiu de raportare să se axeze în special pe contribuţia la atingerea obiectivului general de apropiere între sistemele euromediteraneene de învăţământ superior relevante pentru Procesul de la Bologna şi sistemul ECTS.

COMO se va implica în activităţile proiectului INCO-NET prevăzute pentru 2008 (în care sunt implicaţi toţi membrii COMO). Activităţile de tip INCO-NET vor juca un rol decisiv în aprofundarea priorităţilor comune şi regionale, în intensificarea conştientizării, în consolidarea capacităţii şi în funcţionarea COMO.

Planul de acţiune privind rolul femeii în societate

44. Comitetul euromediteraneean trebuie să convoace o reuniune euromediteraneeană ad-hoc a experţilor de nivel înalt, pentru a revizui punerea în aplicare a măsurilor convenite la Reuniunea ministerială de la Istanbul privind rolul femeii în societate în cele trei domenii în care s-a constat că trebuie întreprinse acţiuni: drepturile politice şi civile ale femeii; drepturile sociale şi economice ale femeii şi dezvoltarea durabilă, drepturile femeii în sfera culturală şi rolul comunicaţiilor şi mass-mediei.

Euro-Med şi iniţiativa Media

45. Diverse activităţi din sectorul media (cursuri de formare a tinerilor jurnalişti, programe TV şi radio în limbile vorbite local, editarea unor suplimente de presă, sondaje de opinie publică şi anchete sociologice etc.) vor contribui la creşterea vizibilităţii Parteneriatului euromediteraneean în regiunea mediteraneeană, precum şi la înţelegerea reciprocă dintre popoarele care locuiesc pe cele două ţărmuri ale Mediteranei, datorită programului de informare şi comunicare.

46. Grupul de lucru euromediteraneean şi Grupul de lucru privind Media se vor reuni din nou pentru a analiza modalităţile de consolidare a importanţei şi rolului mediei în cadrul parteneriatului. De asemenea, îşi vor exprima punctul de vedere în ceea ce priveşte propunerile practice referitoare la modalităţile de rezolvare a diverselor probleme semnalate în timpul conferinţelor şi seminarilor privind media. Vor fi întreprinse măsuri suplimentare în urma Conferinţei de la Dublin privind reportajele despre terorism şi va avea loc o conferinţă regională de amploare privind dezvoltarea mediei regionale.